b"\n_START_ARTICLE_\nCan Roura\n_START_SECTION_\nDescripci\xc3\xb3\n_START_PARAGRAPH_\nEdifici entre parets mitgeres, que consta d'una planta baixa i de dos pisos, amb coberta de teula \xc3\xa0rab a dos vessants. La fa\xc3\xa7ana queda coronada per una arqueria i barbacana. L'edifici alterna elements historicistes (llindars i portalada) amb altres elements formals de car\xc3\xa0cter modernista (medallons, esgrafiats, sanefes i cer\xc3\xa0mica). Data de 1912._NEWLINE_Forma part de la Ruta Modernista de Granollers.\n_START_SECTION_\nHist\xc3\xb2ria\n_START_PARAGRAPH_\nL'activitat industrial del segle XIX port\xc3\xa0 la ind\xc3\xbastria t\xc3\xa8xtil a Granollers, que comen\xc3\xa7\xc3\xa0 la seva creixen\xc3\xa7a amb les manufactures cotoneres i llurs ind\xc3\xbastries auxiliars, amb qu\xc3\xa8 la trama urbana es va estendre fora del recinte emmurallat i prop de les vies de comunicaci\xc3\xb3. Aix\xc3\xad, iniciaren l'allargassament del nucli urb\xc3\xa0 entre el Congost i el ferrocarril de Fran\xc3\xa7a._NEWLINE_D'aquesta manera, la carretera de Barcelona a Ribes es convert\xc3\xad en l'eix de la ciutat, zona de l'eixample al final del s. XIX, on es troben representats els moviments arquitect\xc3\xb2nics dels darrers cent anys._NEWLINE_La promotora de la casa va ser Josepa Ganduxer i Carrenc\xc3\xa0, esposa del digest\xc3\xb2leg sabadellenc Joaquim Torras i Pujalt."